Nos Esteue[nins dit Rosset, Willemins dit Berthiers, Huguenins dit Saignal et Crestins dit Champons, elliz li quatres proudomes d’Arbois à cil temps de part madame la contesse d’Artois et de Burgogne, et nos Jehannins de Villate, Humbert dit Jocerans, Nicolins dit dou Champ et Jaquet de Vaudré, elliz li quatre proudomes de Toyre de part mon seignour de Vaudré, à cil temps [en Arbois pour gouuerner et pour ordener] les besoignes de la dite ville d’Arbois, dou préuosté, et pour faire le communal proffit et nos Girars li Blans, Perrenins li Gaignierres, Richars li Kace, Huguenins li Berbiers, Esteuenins Merciers, Huguenins de [Vaul, Jehan Boic]-hat li Greuillet, Hunbers dit d’Usies, Richart Groi[n]et, Vienet Poupoy, Huguenins Buloz, Jeham Bueuon, Hudins de la Chaul, Perrenins Rondet, Jeham Rondet, Oliuier de Faramant, Hunbert li Blans, Faconier Bueuon, Aubri li Wait, Humbert de Monront, Perrenins Fouch[ars], Bertheliers Coillons, Willame li Girez, Perrenins dit Giroz, Humbers de Prestin, Faconet fil à la Porture, Girars dou Nauay, Jeham Loys, [Jaquet] li Balet, Esteuenins Petituallet, Girars Flandenous, Perrenet li Bretons, Vauchiers Rondet, Crestins de Balerne, Colars dou Chastel, Herduet fil Vigour, Willemins Narduym, Jaquier Quanial, Simom li Goinour, Haymonins li Aigniers, Jeham fil Her(...]ns, Hugues li Oylliers, Jehanz dou Sauce, Esteuenins fil Dannoin Dasson Naissey, Esteuenins Marnoz, Garins fil à la Barnarde, Jehani[ns] [...]ichonz, V[a]uchiers M[or]oillom, Perrenins li Pigeoz, Berniers li Pigeoz, Li Rous Chadeals, Jeham Gurbillet, Willemins fil Meni[er]s, Hugu[...] Morel, P[...] et fil Vuillier, Vienez Pignent, Girars, fil Perreal de Larnay, Henrions li Morel, Willames li Orfenins, Perrene[t] de Nosseroy, [...] dou Chast[e]l, Juhenet Guillet de Verruz, Lambars de [Verruz], Wuillemat fil Poncetain, Richars li Papillars, Huguenins dou Prel, [Esteuenin] fil [a Mareschaux dou Pin], Humbers ses [f]reres, Juhenet Floriers, Pascals Floriers, Girars de Yuorey, Perret li Oylliers, Vachier [...]char[...), [Hug]uenins li Liberat, Verniers d’Yuorey, Besençon li Blaisiers, Justet li Blaisiers, Lorens Flament, Hunbers li Berssiers, [Girars] fil [à la Jaque, ...] dit Bois, Michiel dit Patroinet, Renaut dit Abonier, Crestins fil à la Chatte, Perreal fil Odier, Jehannins [Berchoz], Huguenins li [Petiz], [Gi]rars Hemelot, J[u]henot dit Charretons, Willemins fil Hermengeom Charnoz, Perreals dit Pomeret, Esteuenons dit Fouchars, Est[euenon] fil Barnal Apeletier, Perrenins dit Rosset, tauerniers, Juheniers de la Platière, Richars Merquist, Giroz Merquist, li Pooes de Farama[nt], [Jaquem]ins dit Boichat, Haymonins fil Jeham de la Chenal, Girars de la Tespe, et nos tout li remanant de la communaltez d’Arbois à ceu appellez à corz cornant et à cloiche sonant, faiçons sauoir à toutz cex qui verrunt et orront ces présentes lettres que nos regardanz et considéranz éuidamment le proffit de la dicte ville d’Arbois et dou préuostez, et toutz le communal des genz de la dicte ville d’Arbois, et expicialment pour le déchargement de plusours grosses debtes que la dicte ville et la communatel d’Arbois deuoient ès lombars d’Arbois [...] et à plusours autres gens, tanque à la valour de onze cent liures et de plus, auons venduz, bailliez et déliurez, vendons, baillons et déliurons, dois la confection de cex lettres tanque de la feste de la Nateuité Nostre Seignour que vint en dix et huit ans continuelment ensuguant, à Estienes Chambiers dit Morel de Salins, les bois des costes pendanz dou Chamoy et ès plains, et durent dois les bones mises sus la coste de Pierre Encisse tanque ès boines mises entre les diz boix et les boix de Polloigney, et durent per le Chemin Sanois que vay dois Salins tanque à Chestelchallom per le Bur de Cone et d’autre part doys le chemin qui vay dois la Chastelaine tanque à Valanpolart dois le Bur de Cone enuers Pipillin, tanque ès dites bornes qui sunt misses entre les diz bois d’Arbois et Poloygney, lesquex bois, les tondues, les traites et les yssues des diz bois nos auons venduz au dit Estiene Chambier et ès suens frans et quites de toutz seruitutes, ensamble les amendes de sept soz et dois sept soz en aual, saulque les amendes des bois traire que sunt ès seignours. Es quex bois il puet matre forestiers et gardes telles come luy plairay. Les ques bois nos li auons venduz, pour trainchiers et charroier [t]outes foyes que luy plairay ès dites dix et huyt années, per le pris de onze cent et vint liures de bone monoye corssauble en la dyocèse de Besençon. De la quel some de pécune nos nos sumes tenuz per bien paiez dou dit Estiene en deniers loyament nombrez au temps de la dite vendue faite. Et pour çou des [ton]dues, des traites, des yssues des diz bois et des amendes de sept soz et dois sept soz en aual, pour nous, pour toute la communa[tez d’Ar]bois, per l’espace des dites dix et huyt années, nos sumes desuest[is] et deuestons, et le dit Estiene pour luy et pour les suens en auons enuesti et enuestons et mis et matons en corporel possession per la baillance de cex lettres, et li en auons promis et promettons, pour nos et pour la dite ville d’Arbois et pour la communatez de ycelie, des diz bois, des tondues, des traites, des yssues d’ycelours et des dites amendes de sept soz et dois sept soz en aual pourter loyal garantie contre toutes genz, per noz sairement donez et toychiez corporelement sus saint euuangile, et que contre ceste vendue ne contre la tenour de cex lettres, per nos ne per autruy, en plait ne fuer de plait, en apert ne en rescundui, doy cy en auant, ne vindrons, ne consentirons que nuls hy viene. Encore volons nos et outroions que, se ensin estoit que guerre fut ou païs pour quoy il fut destorbez de trainchier ou de mener le dit bois ou que li pois dou Bourc le conte de Bourgoigne cessast de bolir per l’espace de demi an en une année, per atant de temps come il auroit cessez de trainchier le dit bois et de charroier ou que li dit pois auroit cessez de bolir, que il tienne après les dites années atant de temps come il auoit cessez pour l’une des dites chouses. Et se il charroiet le dit bois ou temps que li dit deffaut saroit, per le temps que il charroieroit, il ne nos puet ne doit rien demander dou dit deffaut per celuy temps. Et se ensi estoit qu’il demorest ès diz bois point de bois tailliez après les dites dix et huit années, les deffaut accompliz, il le puet traire come le suen à sa volonté, sen nul contredit. Et renonçons en ce fait per noz dessus donez sairement à excepciom de pécune qui ne nos soit paié, nombrée, déliurée et tornée ou proffit et ou deschargement des debtes de la dite ville d’Arbois et de la communaté d’ycelie, et à toutes autres excepcions, raisons, droiz, deffensions, allégacions qui nos de droit ou de fait porroient proffitier et au dit Estiene nuyre, à toute ayde de canon et de droit, à toutz droit escript et non escript, et que nos ne puissons dire ne oposser contre la tenour de cex lettres que nos ne puissions dire que nos ayons estez decehuz en ceste vendue outre la moytié du droiturier pris et au droit qui dit que générale renonciacion ne vaut. Et pour ce fermement tenir nos tuit dessus nommez enlions et obligeons nos et noz chouses en la court et en la juridiction de ma dame la contesse de Burgoigne. En tesmoignage de vérité nous auons requis et fait matre en cex lettres le seal de la cour l’official de la court de Besençon et les seals des dites cours madame dessus dite et de la court de Toyre des quex l’on huse en Arbois. Et nos li offic[ial] de la court de Besençom, à la requeste et ès prières des dessus dites persones, faites et raportées à nos per Amez dit Aistereal de Salins, clers jurez de nostre dite court, aquel nous auons foy plainère et auons bailliés noz foies quant à ceu, auons mis le seal de nostre dite court en cex présentes lettres enssamble les diz seals. Faittes le mardi feste de la invenciom Sainte Croix l’an Nostre Seignour corrant mil trois cent et six. G.P. [Paraphe].